ഹോട്ടലിനെതിരെ വാര്ത്ത നല്കിയ മാധ്യമപ്രവര്ത്തകന് നേരെ ഭീഷണി അഞ്ചല് : കോവിഡ് ചട്ടങ്ങള് ലംഘിച്ചു പ്രവര്ത്തിച്ച ഹോട്ടലിനെതിരെ വാര്ത്ത ചെയ്ത മാധ്യമ പ്രവര്ത്തകന് നേരെ ഭീഷണി. അഞ്ചല് ചന്തമുക്കിലെ ഗ്രാമം ഹോട്ടലില് നടന്ന നിയമലംഘനം ചൂണ്ടിക്കാട്ടിയ പ്രാദേശിക മാധ്യമ പ്രവര്ത്തകന് മൊയ്ദു അഞ്ചലിന് നേരെയാണ് ഹോട്ടലുടമ സക്കീര് ഹുസൈന്റെ ഭീഷണി. അഞ്ചലിലെ മുഴുവന് ഹോട്ടലുകളും റസ്റ്റോറന്റുകളും പാര്സല് സര്വീസ് മാത്രം നടത്തുമ്ബോള് ഈ ഹോട്ടലില് അധികാരികളുടെ ഒത്താശയോടെ സംസ്ഥാന സര്ക്കാറിന്റെ ഉത്തരവ് ലംഘിച്ച് ആഹാരം ഇരുത്തി കൊടുത്ത് വരികയായിരിന്നു. ഇക്കാര്യം തെളിവ് സഹിതം മൊയ്ദു അഞ്ചല് റിപ്പോര്ട്ട് ചെയ്തിരുന്നു. ഇതിനെ തുടര്ന്നാണ് കഴിഞ്ഞ ദിവസം മറ്റൊരു സ്ഥാപനത്തില് വീട്ടു സാധനങ്ങള് വാങ്ങാന് എത്തിയ മൊയ്ദുവിനെ ഭീഷണിപ്പെടുത്തുകയും കൈയ്യേറ്റത്തിന് ശ്രമിക്കുകയും ചെയ്തത്. സംഭവം ചൂണ്ടിക്കാട്ടി മൊയ്ദു അഞ്ചല് പോലീസില് പരാതി നല്കിയിട്ടുണ്ട്. സംഭവത്തില് അഞ്ചല് റൂറല് പ്രസ് ക്ലബും പ്രതിഷേധിച്ചു. ഇത്തരത്തിലുള്ള നടപടികള് അംഗീകരിക്കില്ലെന്നും ഹോട്ടല് ഉടമ സക്കീര് ഹുസൈനെതിരെ മാതൃകാപരമായ നടപടി സ്വീകരിക്കണമെന്നും റൂറല് പ്രസ്ക്ലബ് രക്ഷാധികാരി സത്യന് ആവശ്യപ്പെട്ടു. സംഭവം ചൂണ്ടിക്കാട്ടി അഞ്ചല് സര്ക്കിള് ഇന്സ്പെക്ടര്ക്ക് റൂറല് പ്രസ് ക്ലബ് ഭാരവാഹികള് പരാതിയും നല്കിയിട്ടുണ്ട്.